LA UNION - Nabigbigen ti bangkay ti lalaki a nalmes iti baybay ti Barangay Ilocanos Norte, San Fernando City, La Union.
Immuna iti daytoy, dagus a naitabon iti Pau Cemetery ditoy siudad ti nasao a bangkay nga adda iti state of decomposition ken gapu metten ta awan ti mangbigbigbig a kabagian daytoy.
Naamuan ti Bombo Radyo manipud iti San Fernando City Police Station, a nagturong iti istasyon ti pulisya ti asawa ti biktima a ni Angelita Garcia ken binigbigna ti bangkay ba ni Jerry Garcia babaen kadagiti naiparang a ladawan.
Dagusna nga impakali ti bangkay iti sementeryo tapno malamayan ken maipaayan iti disente a pamunpon.
Iti pannakiuman ken ni Garcia, kinunana nga awanen ti panggepna a maipasidong iti otopsia ti bangkay gapu ta agtalek daytoy iti palawag ti pulisya a nalmes ti asawana.
Iti ammo ti misis ket nagturong laeng iti maysa a pamunpon ti biktima ngem saanen a nagsubli pay daytoy iti manamnama nga oras iti balayda.
ilo_Latn ilo_Latn ilo_Latn ilo_Latn ilo_Latn ilo_Latn